Etter revideringa av energilova meiner Statnett at dei ikkje treng reguleringsplan for denne vegen.
- For permanent vegtilkomst til trafostasjon er det ikkje naudsynt med kommunal reguleringsplan, sa prosjektleiar Ove Brattberg i Statnett. Sjølv om Statnett skulle få konsesjon, har kommunestyret tidlegare sagt at dei ikkje vil regulera alternativet i Sogndalsdalen. Då måtte Statnett tydd til statleg regulering. Men Sogndal kommune viser til at det framleis er opning for kommunal reguleringsplan - dersom ein kommune finn det hensiktsmessig.
- Om me vil ha det regulert, så vil me prøva den saka, understreka rådmann Jostein Aanestad.
Formannskapet har i eit brev til Olje- og energidepartementet (OED) lagt vekt på den same tolkinga. Også Jarle Aarvoll tykte Statnett vekta tolkinga av lovverket litt vel mykje til deira fordel.
Statnett har allereie gått gjennom justeringar på den konsesjonssøkte vegtilkomsten gjennom Sogndalsdalen med grunneigarar, og ville høyra kommunen sine kommentarar på dette. Men Sogndal står hardt på at denne vegen uansett er uaktuell for dei.
- Administrasjonen korkje vil eller kan bruka tid og ressursar på å gje tilbakemeldingar på dette no. Det må i tilfelle skje seinare, sa rådmannen.
Den famøse anleggsvegen som uroa det politiske miljøet då den vart kjent for ein månads tid sidan, vart også diskutert. Statnett presiserte at dette er heilt noko anna enn den permanente vegløysinga, og at det er umogleg å bruka denne som fast tilkomstveg.
- Det er to ulike ting, men likevel heng det saman, sa ordføraren, som signaliserte at kommunen helst vil ha konsesjonsvedtaket før dei handsama søknaden om denne vegen.
- Me meiner at dette er to uavhengige saker. Vegen er viktig for oss, og har lokal nytte, seier Ove Brattberg til Sogn Avis, som ikkje svarer direkte på kva Statnett vil tykkja om at kommunen stoggar saka.
- Det blir meir tungvint og upraktisk for oss, seier kollegaen Magne Maurset.
Tid er svært viktig for Statnett. Vegen må dei byrja på i år for å få nytte av han. Anleggsvegen skal få fram tunge maskiner til tomta. Seinare skal grunneigarane i området eiga og bruka vegen som skogsbilveg.
Og framleis er vegløysing gjennom Øvstedalsvegen heilt uaktuelt for Statnett. Den er heller ikkje konsesjonssøkt. Dersom OED landar på at veg i Sogndalsdalen ikkje er akseptabelt, må Statnett eventuelt til med ny runde med søknader på ein vegtilkomst.